– Па плане пасяджэнні савета грамадскага пункта аховы парадку павінны праходзіць раз у квартал, – тлумачыць спецыяліст Астрынскага пасвыканкама і сакратар савета гэтага грамадскага фарміравання Алена Іванаўна Цагельнік. – Але пры неабходнасці збіраемся часцей – прыкладна раз у месяц. Атрымліваем інфармацыю і прадстаўленні з праваахоўных органаў, якія патрабуюць разгляду. Паступаюць да нас і сігналы ад зацікаўленых ведамстваў аб недастойных паводзінах жыхароў пассавета ў сям’і і быце. Вось і на чарговае пасяджэнне выклікалі каля 40 парушальнікаў грамадскага парадку. Палавіна з іх на гутарку прыйшлі, з іншымі давядзецца сустрэцца іншым разам. Сярод тых, каго заслухалі на пасяджэнні савета ГПАП, былі сямейныя скандалісты, парушальнікі правіл дарожнага руху і пажарнай бяспекі, аматары прагуляцца п’янымі ў грамадскіх месцах, самагоншчыкі, бацькі-п’яніцы, “бязрукія” гаспадары захламленых сядзіб і падворкаў. Асобныя з іх на савеце не першы раз.